Kweek jou eie muur vir veiligheid - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kweek jou eie muur vir veiligheid
Kweek jou eie muur vir veiligheid
In die gewelddadige tye waarin ons leef, kan mens nie versigtig genoeg wees nie en kan jy nie te veel aandag aan jou en jou gesin se veiligheid gee nie.
Maar het jy al ooit oorweeg om 'n veiligheidsmuur om jou huis aan te plant? Ja, een met plante met skerp dorings wat sal keer dat enigiemand dit sal waag om oor jou heining te klim.
Janine Badenhorst, 'n plantkundige van Bloemfontein, sê daar is verskeie pante wat mense kan aanplant om as 'n muur van dorings te dien.
Sy vertel meer:
Die inheemse grootnoemnoem (Carissa macrocarpa) het alles wat 'n moderne tuinier van 'n plant verwag. Dis immergroen, dig en netjies, met 'n volwasse grootte van ongeveer 3m x 3m. Die taai en leeragtige blare is glansend en donkergroen, en tussenin is dorings wat 'n skelm twee keer sal laat dink voor hy oor jou grensmuur klim.
Voëls maak graag nes in so 'n boompie omdat die skerp dorings hul vyande ontmoedig. Dis ook 'n goeie keuse as jy op soek is na laesorgplante vir groot potte.
Die natuurlike verspreiding van hierdie plant is tussen kusplantegroei al met die ooskus van Suid-Afrika op tot in Mosambiek. Dis gevoelig vir ryp en koue en moet in gevaarsones beskut geplant word. Dit hou van hitte, humiditeit en hoë reënval, en aard ewe goed in ander streke mits die grond goed dreineer.
Plant ook sy dwerg
Janine sê die Green Carpet (Carissa macrocarpa) – 'n dwergnoemnoem wat ongeveer 40 cm hoog word en 60 cm sprei ─ is ook 'n goeie keuse. Dit is 'n netjiese, diggroeiende donkergroen grondbedekker met geurige wit blomme, gevolg deur rooi eetbare vruggies. Dis besonder mooi in 'n massa-aanplanting, byvoorbeeld op 'n sypaadjie, waaroor jy jou nooit hoef te bekommer nie.
Die keiappel (Dovyalis caffra) is ook die ideale doringplant. Sy natuurlike habitat is in warm, droë gebiede, oop bosveld, beboste grasveld, koppies en op die rande van kuswoude aan die oostelike dele van die land, waar dit 'n baie groot boom kan word. Janine sê die plant is ook aanpasbaar en groei in moeiliker plekke. Buite die natuurlike habitat is die plant 'n groot struik of klein boompie. Dis die perfekte keuse vir 'n klein tuintjie as jy net een hoofstam toelaat en dit van jongs af in 'n boomvorm snoei. Die keiappel is 'n stewige buksie met kort sytakke en diggepakte, varsgroen ovaalblare wat leeragtig voel – altyd 'n goeie aanduiding dat jy met 'n geharde plant te doen het. Tussen die blare kruip lang, skerp dorings weg.
Sy sê dit is 'n goeie keuse as 'n enkelsierboom, of jy kan 'n paar naby mekaar in die vorm van 'n miniwoud in 'n groot tuin plant. Dit is ook perfek as 'n formeel geknipte veiligheidsheining.